Toe ’n derde persoon hom reg van voor gryp, het hy probeer keer, want die aanvallers was met messe gewapen en het dadelik na sy liggaam begin steek. Twee het hom met hul knieë teen die grond vasgepen en die derde aanvaller het sy selfoon van sy nek af probeer ruk. Hulle het ook sy tweerigtingradio wat hy as buurtwag-lid altyd by hom het, uit ’n sakkie probeer gryp.
’n Bekende Jeffreysbaaise ysterwarehandelaar, wat hy net as Vince ken, het onverwags met sy bakkie by hulle gestop en die voertuig se ligte op hulle geskyn. Twee van die skurke het Herselman intussen weer vasgegryp, maar hulle het weggehardloop toe Vince en ’n vriend uit die bakkie spring. Smhart- en ADT-voertuie het intussen ook by die toneel gestop.
Herselman, ’n boorling van Robbehoek, voormalige seiner by Voortrekkerhoogte tydens sy diensplig, asook grenssoldaat in Angola, kon danksy sy gesonde lewensgewoontes en fiksheid die aanval afslaan.